কালিয়াগঞ্জের রাজ্যসড়কের দু’ধারে চলছে প্রতিমা তৈরির কাজ, সমস্যায় যাত্রীরা

কালিয়াগঞ্জ: হাতে গোনা আর মাত্র ২৩ দিন পরেই মহাষষ্ঠী। শহরজুড়ে চলছে দুর্গাপুজোর (Durga Puja 2025) প্রস্তুতি। তবে কালিয়াগঞ্জে (Kaliagunge) এখনও মাটির প্রতিমা গড়ার জন্য কোনও নির্দিষ্ট স্থান চিহ্নিত হয়নি। ফলে বিপাকে পড়েছেন স্থানীয় শিল্পীরা (District news)।

কালিয়াগঞ্জের আখানগরের পালপাড়ায় রাজ্যসড়কের দু’ধারে প্রতিমা গড়ার কাজ করছেন শিল্পীরা। কিন্তু এর জেরে সংকীর্ণ হয়ে পড়েছে যাতায়াতের রাস্তা। যানবাহন চলাচলে যেমন সমস্যা হচ্ছে, তেমনই প্রতিদিন ঘটছে দুর্ঘটনা। প্রায়ই নিয়ন্ত্রণ হারিয়ে গাড়ি গিয়ে ধাক্কা মারছে প্রতিমায়। এতে ক্ষতিগ্রস্ত হচ্ছে দেবীমূর্তি।

আরও খবর: ভেঙে ফেলা হচ্ছে হলদিয়ার আইকনিক হলদিয়া গেট

স্থানীয় মৃৎশিল্পী তাপস পাল জানান, “প্রতিমা বানাতে আমাদের অনেক সময় ও খরচ লাগে। কিন্তু হঠাৎই কোনও গাড়ি ধাক্কা মেরে দিলে সমস্ত পরিশ্রম নষ্ট হয়ে যায়। ক্ষতির মুখে পড়তে হয় আমাদেরই।”

শিল্পীদের দাবি, প্রশাসনের উচিত দ্রুত কোনও খোলা ও নিরাপদ জায়গায় প্রতিমা গড়ার ব্যবস্থা করা। তাতে দুর্ঘটনার ঝুঁকি কমবে, পাশাপাশি শিল্পীদেরও স্বস্তি মিলবে।

প্রশাসনিক সূত্রে খবর, বিষয়টি খতিয়ে দেখা হচ্ছে। তবে দুর্গাপুজোর এত কাছাকাছি সময়ে শিল্পীদের স্থানান্তর করা কতটা সম্ভব হবে, তা নিয়ে সংশয় রয়েছে। স্থানীয় বাসিন্দারা মনে করছেন, রাজ্যসড়কের ধারে প্রতিমা গড়া যেমন দুর্ঘটনার ঝুঁকি বাড়াচ্ছে, তেমনই উৎসবের আবহও ম্লান করছে। তাই প্রশাসনের দ্রুত পদক্ষেপ নেওয়া জরুরি বলে তাঁদের মত।