রঙবাহারি আলোর ঝলকানিতে সেজে উঠবে পুজো মন্ডপ, প্রস্তুতি তুঙ্গে

উত্তর দিনাজপুর: বাঙালির শ্রেষ্ঠ উৎসব দুর্গাপুজো। ইতিমধ্যে বিভিন্ন জায়গায় প্রস্তুতিও তুঙ্গে। তবে পুজোর দিনগুলোতে ডিজিটাল রঙবাহারি আলোর ঝলকানিতে সেজে উঠবে পুজো মন্ডপ। সেজে উঠবে রাস্তাঘাট। যার জেরে এখন বিভিন্ন ধরনের ডিজিটাল আলোর বোর্ড বানাতে কাড়িগড়েরা বেজায় ব্যস্ত। এমনি চিত্র ধরা পড়ল উত্তর দিনাজপুর জেলার কালিয়াগঞ্জ ব্লকের রাধিকাপুর অঞ্চলের চাপইড় এলাকায়। একপ্রকার দিন রাত এক করে ডিজিটাল আলোর বোর্ড বানাচ্ছে কাড়িগড়রা।

সারাবছর হাতে তেমন কাজ থাকে না, তবে পূজার আগে বেজায় ব্যস্ত তারা। চন্দননগরের আদলে তাদের হাতে তৈরি বিভিন্ন ধরণের আলোর বোর্ড বিভিন্ন পূজা মণ্ডপের সৌন্দর্য ১০গুন বাড়িয়ে তোলে। পূজার আগে কলকাতা সহ চন্দননগর এবং বিভিন্ন জায়গা থেকে ডিজিটাল আলোর বোর্ড তৈরি করার জন্য লাইট ও বিভিন্ন সামগ্রী নিয়ে আসেন তারা। কালিয়াগঞ্জে কাঠের ফ্রেম বানিয়ে তাতে বিভিন্ন রঙের লাইট লাগিয়ে রাত দিন অক্লান্ত পরিশ্রম করে লাইটিং বোর্ড গুলি তৈরি করে বলে জানান কাড়িগড় সঞ্জয় দাস। এবং তারা বিভিন্ন পূজা মণ্ডপে ভাড়া হিসাবেও দেন বলে জানা গিয়েছে। কাড়িগড় সঞ্জয় দাস বলেন, এখন প্রতিটি পুজো মন্ডপগুলি কম বেশি ডিজিটাল আলোর লাইটিং চেয়ে থাকে। কারণ, এখন আর আগের মতো সাদা মাথা আলো পছন্দ করেন না পূজা কমিটিগুলি। তাই এখন দিনরাত এক করে কাজ করছে সঞ্জয় দাস সহ বেশকিছু যুবক।

আরও পড়ুন: পুজোর প্রসাদে বিষক্রিয়া! অসুস্থ ৪০ জন

বাঙালির শ্রেষ্ঠ উৎসব শুরু হতে হাতে গোনা আর কদিন। মাত্র চারদিনের আনন্দের জন্য গোটা বছর অপেক্ষা করে থাকেন সকলে। আর সেই উৎসবে আলো থেকে মন্ডপ সজ্জা সবই থাকে প্রতিবছর নতুনত্বের ছোঁয়ায়। আলোকসজ্জায় যার মধ্যে অন্যতম রংবাহারি বিভিন্ন আলো। তাই শুরু হয়েছে জোর তোড়জোড়।